APSTIPRINĀTS

Ar Tieslietu padomes

2021. gada 5. novembra

lēmumu Nr. 74

*Izdots saskaņā ar likuma „Par tiesu varu”*

 *51. panta trešo daļu*

**Pieteikšanās uz rajona (pilsētas) tiesas un apgabaltiesas tiesneša amata vietu nolikums**

**I.Vispārīgie jautājumi**

1. Nolikums nosaka starp tiesnešiem izsludinātas pieteikšanās (turpmāk – pieteikšanās) uz vakanto rajona (pilsētas) tiesas un apgabaltiesas tiesneša amata vietu (turpmāk – vakantais tiesneša amats) organizēšanas un norises kārtību.
2. Pieteikšanos organizē Tiesu administrācija.
3. Tiesu administrācija izsludina pieteikšanos ne vēlāk kā mēnesi pirms vakances atklāšanās, ja informācija par vakances atklāšanos bijusi zināma iepriekš, vai trīs darba dienu laikā no dienas, kad informācija par vakanci saņemta Tiesu administrācijā.
4. Ja Tiesu administrācija vai tiesas priekšsēdētājs, vērtējot noslodzi attiecīgajā tiesā, secina, ka vakance nebūtu aizpildāma, Tiesu administrācija divu darba dienu laikā no informācijas saņemšanas par vakanci nosūta tieslietu ministram lūgumu vērsties Tieslietu padomē. Par nosūtīto lūgumu Tiesu administrācija informē Tieslietu padomi.
5. Tieslietu ministrs pēc Tiesu administrācijas lūguma saņemšanas nekavējoties vēršas Tieslietu padomē ar priekšlikumu izvērtēt tiesnešu skaitu konkrētajā tiesā un nepieciešamības gadījumā to mainīt.

**II. Pieteikšanās izsludināšana**

1. Tiesu administrācija elektroniski informē rajona (pilsētas) tiesas un apgabaltiesas tiesnešus par vakanto rajona (pilsētas) tiesas tiesneša amatu, kā arī apgabaltiesu tiesnešus un Augstākās tiesas tiesnešus par vakanto apgabaltiesas tiesneša amatu.
2. Paziņojumā norāda informāciju par vakanto tiesneša amatu, iesniedzamos dokumentus, pieteikšanās termiņu un vietu.
3. Pieteikšanās termiņš uz vakanto tiesneša amatu nav mazāks par desmit dienām no paziņojuma nosūtīšanas dienas.
4. Tiesnesim, kurš vēlas tikt pārcelts uz vakanto tiesneša amatu, jāiesniedz šādi dokumenti:
	1. motivēta pieteikuma vēstule;
	2. dzīves un darba apraksts (atbilstoši Europass CV standartam).

**III. Informācijas pieprasīšana un sagatavošana**

1. Tiesu administrācija septiņu darba dienu laikā pēc pieteikuma uz vakanto tiesneša amatu saņemšanas sagatavo uzziņu, kurā iekļauj informāciju par tiesneša izglītību, darba stāžu tiesneša amatā, darba noslodzi, kvalifikācijas celšanu un citām aktivitātēm pēdējo trīs gadu periodā. Ja tiesnesis amatā nostrādājis mazāk par trim gadiem, norāda informāciju par šo laika periodu.
2. Likuma „Par tiesu varu” 73.1 panta pirmajā daļā minētajos gadījumos, Tiesu administrācija trīs darba dienu laikā pēc tiesneša pieteikuma saņemšanas nosūta pieprasījumu sniegt atsauksmi par tiesneša darbu attiecīgās tiesas priekšsēdētājam un augstāka līmeņa (instances) tiesas priekšsēdētājam.
3. Šī nolikuma 11.punktā minēto atsauksmi sagatavo un iesniedz Tiesu administrācijā divdesmit darba dienu laikā no pieprasījuma saņemšanas dienas.
4. Tiesas priekšsēdētāja atsauksmē par tiesneša darbu iekļauj informāciju par:
	1. tiesneša specializāciju un pieņemtajiem nolēmumiem;
	2. darba organizāciju tiesas lietu izskatīšanas nodrošināšanai un tiesas procesa vadību;
	3. darba organizācijas noteikumu un tiesas priekšsēdētāja rīkojumu ievērošanu tiesneša darbā;
	4. tiesneša spēju efektīvi pildīt darba pienākumus, iegūt un analizēt informāciju, pieņemt lēmumus un izskaidrot savu viedokli, analizēt savu rīcību un rast kompromisu problēmsituācijās;
	5. citu nozīmīgu informāciju (piemēram, iesaisti sabiedriskajās aktivitātēs, darba grupās, u.c.).
5. Augstāka līmeņa (instances) tiesas atsauksmē par tiesneša darbu iekļauj informāciju par:
	1. tiesneša pieņemto nolēmumu kvalitāti (sagatavoto nolēmumu struktūru, tajos ietverto juridisko argumentāciju, materiālo un procesuālo tiesību normu piemērošanu, tiesību palīgavotu izmantošanu);
	2. nolēmumu pārsūdzības rezultātiem;
	3. tiesneša spēju piemērot tiesību zināšanas praksē, spēju pieņemt lēmumus un izskaidrot savu viedokli.

**IV. Dokumentu iesniegšana lēmuma pieņemšanai**

1. Ja tiesnesis pieteicies uz vakanto tiesneša amata vietu citā tāda paša līmeņa tiesā vai tiesu namā, Tiesu administrācija nosūta Tieslietu ministrijai iesniegšanai Tieslietu padomei šādus dokumentus:
	1. tiesneša pieteikuma vēstuli;
	2. tiesneša dzīves un darba aprakstu (atbilstoši Europass CV standartam);
	3. Tiesu administrācijas uzziņu par tiesneša darbu;
	4. Tiesnešu kvalifikācijas kolēģijas pozitīvo atzinumu.
2. Ja uz vakanto tiesneša amata vietu citā tāda paša līmeņa tiesā vai tiesu namā ir pieteikušies vairāki kandidāti, Tiesnešu kvalifikācijas kolēģija pieņem motivētu lēmumu un pārcelšanai amatā virza piemērotāko kandidātu.
3. Likuma „Par tiesu varu” 73.1 panta pirmajā daļā minētajos gadījumos, kad jāveic tiesneša profesionālās darbības ārpuskārtas novērtēšana, Tiesu administrācija iesniedz Tiesnešu kvalifikācijas kolēģijai atzinuma sniegšanai šādus dokumentus:
	1. Tiesu administrācijas direktora iesniegumu;
	2. tiesneša pieteikuma vēstuli;
	3. tiesneša dzīves un darba aprakstu (atbilstoši Europass CV standartam);
	4. tiesas priekšsēdētāja un augstāka līmeņa (instances) tiesas sniegtās atsauksmes par tiesneša darbu;
	5. Tiesu administrācijas sagatavoto uzziņu par tiesneša darbu.
4. Tiesu administrācija nosūta Tieslietu ministrijai iesniegšanai Tieslietu padomei par tiesneša kandidātu, kurš saņēmis pozitīvu Tiesnešu kvalifikācijas kolēģijas atzinumu, šādus dokumentus:
	1. tiesneša pieteikuma vēstuli;
	2. tiesneša dzīves un darba aprakstu (atbilstoši Europass CV standartam);
	3. Tiesu administrācijas uzziņu par tiesneša darbu;
	4. Tiesnešu kvalifikācijas kolēģijas atzinumu.
5. Tieslietu padome var pieprasīt Tiesu administrācijai iesniegt papildu informāciju vai dokumentus, kas nepieciešami lēmuma pieņemšanai.

**V. Lēmuma paziņošana**

1. Tieslietu padome trīs darba dienu laikā pēc lēmuma pieņemšanas elektroniski paziņo tiesnesim un Tiesu administrācijai par pieņemto lēmumu.
2. Ja šajā nolikumā noteiktajā kārtībā izsludinātās pieteikšanās rezultātā vakantā tiesneša amata vieta netiek aizpildīta, vakances aizpildīšana notiek saskaņā ar Tieslietu padomes apstiprināto Rajona (pilsētas) tiesas un apgabaltiesas tiesneša amata kandidātu atlases kārtību.

VI. Nobeiguma noteikumi

1. Nolikums stājas spēkā 2021. gada 5. novembrī.
2. Ar šī nolikuma spēkā stāšanās brīdi spēku zaudē Rajona (pilsētas) tiesas un apgabaltiesas tiesneša atlases konkursa nolikums, kas apstiprināts ar Tieslietu padomes 2020. gada 8. decembra lēmumu Nr. 73.
3. Starp tiesnešiem izsludinātie konkursi uz vakanto rajona (pilsētas) tiesas un apgabaltiesas tiesneša amata vietu, kas uzsākti līdz šī nolikuma spēkā stāšanās brīdim, tiek pabeigti saskaņā ar Rajona (pilsētas) tiesas un apgabaltiesas tiesneša atlases konkursa nolikumu, kas bija spēkā konkursa izsludināšanas brīdī.